李若水
徐大宰生日
潭潭相府开日边，瑞光错落胜非烟。
珊鞭皂帽千骑联，袖中各有崧高篇。
惟公妙年少比肩，笔底词藻争春妍。
千佛经上名高悬，层霄未许孤鸿鶱。
牛刀稍奏惊九天，召对紫殿席为前。
舌本治道如涌泉，重瞳屡瞩眷予偏。
駸駸台省难淹延，径跻政府持论坚。
彼奸不容外蕃宣，寺人炎炎国柄专。
力尝抗之甘下迁，吾道不行乃命邅。
岂能俯首学阿谝，青云斜飞二十年。
皇家累圣宝籙传，太平推在商周先。
金人穹帐邻幽燕，觇我弛备纷振鞭。
长驱近甸罗戈鋋，赤子枕藉吁可怜。
肉食者鄙议拘挛，金帛宝玩平山巅。
併割三镇充垂涎，县官聪明新位乾。
搜举真相穷八埏，公镇北门惠化沿。
左右国人皆曰贤，赐环归来胡不遄。
父老泣把衣裙牵，白麻疏诏光台躔。
挈提宇宙归陶甄，西北两路尚控弦。
虽有盟好数弃捐，民贫到骨瘼未痊。
宿弊如毛费除蠲，仁祖良规人所便。
熙丰法误今判然，斡旋鸿钧须至权。
规规小手徒自缠，昔欲裕民反招愆。
兹其时矣盍勉旃，无使治行专颍川。
上天有意扶危颠，俾公之寿自绵绵，
不须辟谷学神仙。